CELEX: 32021R2305
Language: hu
Date: 2021-10-21 00:00:00
Title: A Bizottság (EU) 2021/2305 felhatalmazáson alapuló rendelete (2021. október 21.) az (EU) 2017/625 európai parlamenti és tanácsi rendeletnek az ökológiai termékek és az átállási termékek határállomásokon végzett hatósági ellenőrzések alóli mentességének eseteire és feltételeire, az ilyen termékek hatósági ellenőrzéseinek helyére vonatkozó kiegészítéséről, valamint az (EU) 2019/2123 és az (EU) 2019/2124 felhatalmazáson alapuló bizottsági rendelet módosításáról (EGT-vonatkozású szöveg)

2021.12.27.   
               
               
                  HU
               
               
                  Az Európai Unió Hivatalos Lapja
               
               
                  L 461/5
               
            
         A BIZOTTSÁG (EU) 2021/2305 FELHATALMAZÁSON ALAPULÓ RENDELETE
         (2021. október 21.)
         az (EU) 2017/625 európai parlamenti és tanácsi rendeletnek az ökológiai termékek és az átállási termékek határállomásokon végzett hatósági ellenőrzések alóli mentességének eseteire és feltételeire, az ilyen termékek hatósági ellenőrzéseinek helyére vonatkozó kiegészítéséről, valamint az (EU) 2019/2123 és az (EU) 2019/2124 felhatalmazáson alapuló bizottsági rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (1) (a hatósági ellenőrzésekről szóló rendelet), és különösen annak 48. cikke h) pontjára, 51. cikke (1) bekezdésének a) pontjára, 53. cikke (1) bekezdésének a) és e) pontjára, valamint 77. cikke (1) bekezdésének k) pontjára,
         mivel:
         
                     (1)
                  
                  
                     Az (EU) 2018/848 európai parlamenti és tanácsi rendelet (2) 45. cikkének (5) bekezdése értelmében az Unióban ökológiai és átállási termékekként forgalmazandó termékek Unióba való behozatalára vonatkozó feltételeknek és intézkedéseknek való megfelelés ellenőrzését szolgáló hatósági ellenőrzéseket az (EU) 2017/625 rendelet 47. cikkének (1) bekezdésével összhangban a határállomásokon kell elvégezni.
                  
               
                     (2)
                  
                  
                     Az (EU) 2017/625 rendelet 47. cikkének (1) bekezdése meghatározza a harmadik országokból az Unióba beléptetett állatok és áruk azon kategóriáit, amelyeket az illetékes hatóságoknak az Unióba történő első beléptetés helye szerinti határállomáson hatósági ellenőrzésnek kell alávetniük. Az (EU) 2018/848 rendelet 45. cikkének (5) bekezdésében említett ökológiai és átállási termékek az (EU) 2018/848 rendelet említett rendelkezése értelmében az (EU) 2017/625 rendelet 47. cikke (1) bekezdésének f) pontjában említett állat- és árukategóriákba tartoznak. Emellett az ökológiai termékek és az átállási termékek az (EU) 2017/625 rendelet 47. cikke (1) bekezdésének f) pontjában említett, az (EU) 2018/848 rendelet 45. cikkének (5) bekezdésétől eltérő jogi aktusok és szabályok alapján is az (EU) 2017/625 rendelet 47. cikke (1) bekezdésének f) pontjában említett állat- és árukategóriákba tartozhatnak. Az ökológiai és átállási termékek emellett az (EU) 2017/625 rendelet 47. cikke (1) bekezdésének a)–e) pontjában említett állat- és árukategóriákba is tartozhatnak, amennyiben megfelelnek a vonatkozó követelményeknek.
                  
               
                     (3)
                  
                  
                     Az (EU) 2017/625 rendelet 48. cikkének h) pontja értelmében az alacsony kockázatot jelentő vagy semmilyen konkrét kockázatot nem jelentő állat- vagy árukategóriák mentesülhetnek a határállomásokon végzett hatósági ellenőrzés alól. Az (EU) 2017/625 rendelet 3. cikkének 24. pontja a „kockázatot” az emberek, állatok vagy növények egészségére, az állatjólétre vagy a környezetre gyakorolt káros hatásokra hivatkozva határozza meg, az élelmiszerek minőségével való összefüggést azonban nem említi. Az Unióba beléptetett ökológiai termékek és átállási termékek az emberek, állatok vagy növények egészségére, az állatok jólétére vagy a környezetre nézve alacsony kockázatot jelentőnek vagy semmilyen konkrét kockázatot nem jelentőnek tekinthetők, amennyiben nem tartoznak az (EU) 2017/625 rendelet 47. cikke (1) bekezdésének a)–e) pontja szerint a határállomásokon végzett hatósági ellenőrzés hatálya alá tartozó állat- és árukategóriákba, vagy az (EU) 2017/625 rendelet 47. cikke (1) bekezdésének f) pontjában említett állat- és árukategóriákba, amelyek Unióba történő beléptetésére vonatkozóan feltételeket állapítottak meg vagy intézkedéseket hoztak az (EU) 2017/625 rendelet 126., illetve 128. cikkének megfelelően, vagy az említett rendelet 1. cikke (2) bekezdésének a)–h) és j) pontjában említett szabályoknak megfelelően, amely rendelet előírja, hogy az e feltételeknek vagy intézkedéseknek való megfelelést az állatok vagy áruk Unióba történő beléptetésének helyén kell megállapítani. Ezért helyénvaló az ilyen termékeket mentesíteni a határállomásokon végzett hatósági ellenőrzések alól.
                  
               
                     (4)
                  
                  
                     Az uniós piacon történő forgalomba hozatalra szánt azon ökológiai termékek és átállási termékek hatósági ellenőrzését, amelyek e rendelettel összhangban mentesülnek a határállomásokon végzett hatósági ellenőrzések alól, az Unióban történő szabad forgalomba bocsátás helyén kell elvégezni. A tagállamoknak tájékoztatniuk kell a Bizottságot azon szabad forgalomba bocsátási helyekről, ahol ilyen ellenőrzéseket végeznek. A Bizottságnak az (EU) 2017/625 rendelet 133. cikkének (4) bekezdésében említett kereskedelem-ellenőrzési szakértői rendszerben (TRACES) naprakészen kell tartania a szabad forgalomba bocsátási helyek jegyzékét.
                  
               
                     (5)
                  
                  
                     Az (EU) 2019/2123 felhatalmazáson alapuló bizottsági rendelet (3) lehetővé teszi a határállomások illetékes hatóságai számára, hogy engedélyezzék az (EU) 2017/625 rendelet 47. cikke (1) bekezdésének c) és e) pontjában említett növényeket, növényi termékeket és egyéb anyagokat tartalmazó szállítmányok, valamint az említett rendelet 47. cikke (1) bekezdésének d), e) és f) pontjában említett jogi aktusokban előírt intézkedések hatálya alá tartozó nem állati eredetű élelmiszereket és takarmányokat tartalmazó szállítmányok azonossági és fizikai ellenőrzésének a határállomástól eltérő ellenőrző ponton történő elvégzését. Az (EU) 2019/2123 felhatalmazáson alapuló rendelet hasonlóképpen lehetővé teszi az illetékes hatóságok számára, hogy a határállomástól távol végezzenek okmányellenőrzéseket az (EU) 2016/2031 európai parlamenti és tanácsi rendelet (4) 72. cikkének (1) bekezdésében és 74. cikkének (1) bekezdésében említett növények, növényi termékek és egyéb anyagok szállítmányai tekintetében. Az (EU) 2019/2123 felhatalmazáson alapuló rendelet azonban nem alkalmazandó az (EU) 2017/625 rendelet 47. cikke (1) bekezdésének c) és e) pontjában említett növények, növényi termékek és egyéb anyagok szállítmányaira, amennyiben azok az (EU) 2018/848 rendelet 45. cikkének (5) bekezdése értelmében a határállomásokon hatósági ellenőrzésnek alávetendő ökológiai termékek vagy átállási termékek.
                  
               
                     (6)
                  
                  
                     Az (EU) 2019/2123 felhatalmazáson alapuló rendelet hatályát ki kell terjeszteni annak érdekében, hogy alkalmazandó legyen az (EU) 2017/625 rendelet 47. cikke (1) bekezdésének c) és e) pontjában említett azon növények, növényi termékek és egyéb anyagok szállítmányaira, amelyek az (EU) 2018/848 rendelet 45. cikkének (5) bekezdése értelmében a határállomásokon hatósági ellenőrzésnek alávetendő ökológiai termékek vagy átállási termékek. Emellett az (EU) 2019/2123 felhatalmazáson alapuló rendeletben rendelkezni kell arról, hogy az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartozó bizonyos termékek szállítmányaival kapcsolatban mely esetekben és milyen feltételek mellett végezhetők azonossági és fizikai ellenőrzések a határállomástól eltérő ellenőrző ponton.
                  
               
                     (7)
                  
                  
                     Az Unióba beléptetett állatok és áruk gyors kezelésének megkönnyítése érdekében a határállomások illetékes hatóságai számára lehetővé kell tenni, hogy az (EU) 2017/625 rendelet 47. cikke (1) bekezdésének c) és e) pontjában említett növények, növényi termékek és egyéb anyagok szállítmányaira vonatkozó laboratóriumi elemzések és vizsgálatok eredményeinek rendelkezésre állásáig – az (EU) 2019/2124 felhatalmazáson alapuló bizottsági rendelet (5) II. fejezetével összhangban – engedélyezzék a végső rendeltetési helyre történő továbbszállítást, többek között abban az esetben is, ha az ilyen áruk az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartozó ökológiai és átállási termékek.
                  
               
                     (8)
                  
                  
                     Az (EU) 2019/2123 és az (EU) 2019/2124 felhatalmazáson alapuló rendeletet ezért ennek megfelelően módosítani kell.
                  
               
                     (9)
                  
                  
                     Az egyértelműség és a jogbiztonság érdekében ezt a rendeletet az (EU) 2018/848 rendelet alkalmazásának kezdőnapjától kell alkalmazni,
                  
               ELFOGADTA EZT A RENDELETET:
         
            1. cikk
            Tárgy
            Ez a rendelet szabályokat állapít meg a következők tekintetében:
            
                        a)
                     
                     
                        azon esetek és feltételek, amelyek fennállása esetén bizonyos, az Unióba beléptetett, az emberek, állatok vagy növények egészségére, az állatok jólétére, vagy a környezetre konkrét kockázatot nem jelentő vagy csekély kockázatot jelentő ökológiai termékek és átállási termékek mentesülnek az ökológiai termelésre és az ökológiai termékek címkézésére vonatkozó szabályoknak való megfelelés ellenőrzése céljából a határállomásokon végzett hatósági ellenőrzések alól;
                     
                  
                        b)
                     
                     
                        az a) pontban említett, az Unió piacán forgalomba hozatalra szánt termékek hatósági ellenőrzésének helye; és
                     
                  
                        c)
                     
                     
                        az (EU) 2019/2123 és az (EU) 2019/2124 felhatalmazáson alapuló rendelet módosításai.
                     
                  
         
            2. cikk
            Fogalommeghatározások
            E rendelet alkalmazásában:
            
                        1.
                     
                     
                        „ökológiai termék”: az (EU) 2018/848 rendelet 3. cikkének 2. pontjában meghatározott termék;
                     
                  
                        2.
                     
                     
                        „átállási termék”: az (EU) 2018/848 rendelet 3. cikkének 7. pontjában meghatározott termék.
                     
                  
         
            3. cikk
            A határállomásokon végzett hatósági ellenőrzések alól mentesülő ökológiai termékek és átállási termékek
            Az Unióba beléptetett következő ökológiai termékek és átállási termékek mentesülnek az Unióba történő első beléptetés helye szerinti határállomáson végzett hatósági ellenőrzések alól:
            
                        a)
                     
                     
                        az (EU) 2017/625 rendelet 47. cikke (1) bekezdésének a)–e) pontjában említett állat- és árukategóriákba tartozóktól eltérő ökológiai termékek és átállási termékek; és
                     
                  
                        b)
                     
                     
                        az (EU) 2017/625 rendelet 47. cikke (1) bekezdésének f) pontjában említett állat- és árukategóriába tartozó ökológiai termékek és átállási termékek, kivéve azokat, amelyek Unióba való beléptetésére vonatkozóan az (EU) 2017/625 rendelet 126., illetve 128. cikkének megfelelően elfogadott jogi aktusok feltételeket vagy intézkedéseket határoztak meg, vagy amelyek Unióba való beléptetésére vonatkozóan az említett rendelet 1. cikke (2) bekezdésének a)–h) és j) pontjában említett szabályoknak megfelelően feltételeket vagy intézkedéseket határoztak meg.
                     
                  
         
            4. cikk
            A határállomásokon végzett hatósági ellenőrzések alól mentesülő ökológiai termékek és átállási termékek hatósági ellenőrzésének helye
            
               (1)   Az uniós piacon forgalomba hozatalra szánt, a 3. cikkben említett ökológiai termékek és átállási termékek esetében az illetékes hatóságok az Unión belüli szabad forgalomba bocsátás szerinti tagállamban, a szabad forgalomba bocsátási helyeken végzik el a hatósági ellenőrzéseket.
            
            
               (2)   A tagállamok tájékoztatják a Bizottságot a szabad forgalomba bocsátási helyekről, ahol az illetékes hatóságok az (1) bekezdéssel összhangban hatósági ellenőrzéseket végeznek, feltüntetve e helyek nevét, címét és elérhetőségét.
               A Bizottság a kereskedelem-ellenőrzési és szakértői rendszerben (TRACES) naprakészen tartja e szabad forgalomba bocsátási helyek jegyzékét.
            
            
               (3)   A tagállamok biztosítják, hogy az (1) bekezdésben említett szabad forgalomba bocsátási helyeken az illetékes hatóságok rendelkezzenek a TRACES hatékony működéséhez szükséges technológiával és felszereléssel.
            
         
         
            5. cikk
            Az (EU) 2019/2123 felhatalmazáson alapuló rendelet módosítása
            Az (EU) 2019/2123 felhatalmazáson alapuló rendelet a következőképpen módosul:
            
                        1.
                     
                     
                        Az 1. cikk (1) bekezdése a következőképpen módosul:
                        
                                    a)
                                 
                                 
                                    az a) pont a következőképpen módosul:
                                    
                                                i.
                                             
                                             
                                                a szöveg a következő ia. ponttal egészül ki:
                                                
                                                            „ia.
                                                         
                                                         
                                                            az i. pontban említett növények, növényi termékek és egyéb anyagok szállítmányai, amelyek az (EU) 2018/848 európai parlamenti és tanácsi rendelet (*) 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak;
                                                         
                                                      
                                                   (*)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).”;"
                        
                                             
                                          
                                                ii.
                                             
                                             
                                                a ii. pont helyébe a következő szöveg lép:
                                                
                                                            „ii.
                                                         
                                                         
                                                            az (EU) 2017/625 rendelet 47. cikke (1) bekezdésének d), e) és f) pontjában említett jogi aktusokban előírt intézkedések hatálya alá tartozó nem állati eredetű élelmiszereket és takarmányokat tartalmazó szállítmányok, beleértve azokat is, amelyek az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak;”
                                                         
                                                      
                                          
                              
                                    b)
                                 
                                 
                                    a b) pont helyébe a következő szöveg lép:
                                    
                                                „b)
                                             
                                             
                                                a határállomástól távol végezhetnek okmányellenőrzéseket az alábbiakat tartalmazó szállítmányokon:
                                                
                                                            i.
                                                         
                                                         
                                                            az (EU) 2016/2031 rendelet 72. cikkének (1) bekezdésében és 74. cikkének (1) bekezdésében említett növények, növényi termékek és egyéb anyagok;
                                                         
                                                      
                                                            ii.
                                                         
                                                         
                                                            az i. pontban említett növények, növényi termékek és egyéb anyagok, amelyek az (EU) 2018/848 rendelet* 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak.”
                                                         
                                                      
                                          
                              
                  
                        2.
                     
                     
                        Az I. fejezet elé a következő 1a. cikk kerül beillesztésre:
                        
                           „1a. cikk
                           Fogalommeghatározások
                           E rendelet alkalmazásában:
                           
                                       1.
                                    
                                    
                                       »élelmiszer- és takarmánybiztonsági ellenőrzések«: az (EU) 2017/625 rendelet 1. cikke (2) bekezdésének a) és c) pontjában említett szabályoknak való megfelelés ellenőrzése céljából végzett hatósági ellenőrzések;
                                    
                                 
                                       2.
                                    
                                    
                                       »növényegészségügyi ellenőrzések«: az (EU) 2017/625 rendelet 1. cikke (2) bekezdésének g) pontjában említett szabályoknak való megfelelés ellenőrzése céljából végzett hatósági ellenőrzések;
                                    
                                 
                                       3.
                                    
                                    
                                       »ökológiai ellenőrzések«: az (EU) 2021/2306 felhatalmazáson alapuló bizottsági rendelet (*) 6. cikkének (1) bekezdésében említett hatósági ellenőrzések.
                                    
                                 
                        
                           (*)  A Bizottság (EU) 2021/2306 felhatalmazáson alapuló rendelete (2021. október 21.) az (EU) 2018/848 európai parlamenti és tanácsi rendeletnek az Unióba való behozatalra szánt ökológiai termékek és átállási termékek szállítmányainak hatósági ellenőrzésére és az ellenőrzési tanúsítványra vonatkozó szabályokkal történő kiegészítéséről (HL L 461., 2021.12.27., 13. o.).”"
                        
                     
                  
                        3.
                     
                     
                        A 2. cikk a következőképpen módosul:
                        
                                    a)
                                 
                                 
                                    az (1) bekezdés bevezető mondata helyébe a következő szöveg lép:
                                    „Az élelmiszer-biztonságra, a takarmánybiztonságra és a növénykárosítókkal szembeni védelmi intézkedésekre vonatkozó uniós szabályoknak való megfelelés ellenőrzését célzó azonossági és fizikai ellenőrzéseket az alábbi feltételek fennállása esetén lehet a határállomástól eltérő ellenőrző ponton elvégezni:”;
                                 
                              
                                    b)
                                 
                                 
                                    a szöveg a következő (4) bekezdéssel egészül ki:
                                    
                                       „(4)   Az illetékes hatóságok a határállomástól eltérő, a közös egészségügyi beléptetési okmányban megjelölt ellenőrző ponton is elvégezhetik a következő hatósági ellenőrzéseket, kivéve, ha az (EU) 2021/2306 felhatalmazáson alapuló rendelet 5. cikkében említett ellenőrzési tanúsítvány (a továbbiakban: ellenőrzési tanúsítvány) 30. rovatában »a szállítmány nem bocsátható szabad forgalomba« jelölőnégyzetet bejelölték:
                                       
                                                   a)
                                                
                                                
                                                   az e rendelet 1. cikke (1) bekezdése a) pontjának ia. alpontjában említett növények, növényi termékek és egyéb anyagok szállítmányaival kapcsolatos azonossági és fizikai ellenőrzések formájában végzett növényegészségügyi ellenőrzések;
                                                
                                             
                                                   b)
                                                
                                                
                                                   az e rendelet 1. cikke (1) bekezdése a) pontjának ii. alpontjában említett, az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzés hatálya alá tartozó, nem állati eredetű élelmiszereket és takarmányokat tartalmazó szállítmányok azonossági és fizikai ellenőrzései formájában végzett élelmiszer- és takarmánybiztonsági ellenőrzések.”
                                                
                                             
                                 
                              
                  
                        4.
                     
                     
                        A rendelet a következő 2a. cikkel egészül ki:
                        
                           „2a. cikk
                           Az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartozó bizonyos termékek szállítmányaival kapcsolatos azonossági és fizikai ellenőrzések formájában végzett ökológiai ellenőrzéseknek a határállomásoktól eltérő ellenőrző pontokon történő elvégzésére vonatkozó feltételek
                           
                              (1)   Az 1. cikk (1) bekezdése a) pontjának ia. alpontjában említett növények, növényi termékek és egyéb anyagok azon szállítmányaival kapcsolatosan, valamint az 1. cikk (1) bekezdése a) pontjának ii. alpontjában említett azon nem állati eredetű élelmiszereket és takarmányokat tartalmazó szállítmányokkal kapcsolatosan, amelyek az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak, az illetékes hatóságok az azonossági és fizikai ellenőrzések formájában végzett ökológiai ellenőrzéseket az alábbi feltételek teljesülése esetén elvégezhetik az ellenőrzési tanúsítványban megjelölt, a határállomástól eltérő ellenőrző ponton:
                              
                                          a)
                                       
                                       
                                          a szállítmányért felelős vállalkozó az (EU) 2021/2307 bizottsági végrehajtási rendelet (*) 3. cikkének (1) bekezdése szerinti előzetes értesítéskor, vagy a határállomás illetékes hatósága megjelölte az ellenőrzési tanúsítványon azt az ellenőrző pontot, ahol az azonossági és fizikai ellenőrzések formájában végzett ökológiai ellenőrzéseket elvégzik;
                                       
                                    
                                          b)
                                       
                                       
                                          a határállomás illetékes hatóságai által okmányellenőrzések formájában végzett ökológiai ellenőrzések eredménye kielégítő;
                                       
                                    
                                          c)
                                       
                                       
                                          a határállomás illetékes hatóságai az ellenőrzési tanúsítvány 26. rovatába bejegyezték a szállítmánynak az ellenőrző pontra történő átszállítására vonatkozó engedélyüket;
                                       
                                    
                                          d)
                                       
                                       
                                          a határállomás illetékes hatóságai bejegyezték a KEBO-ba az arra vonatkozó engedélyüket, hogy a szállítmányt az azonossági és fizikai ellenőrzések formájában végzett élelmiszer- és takarmánybiztonsági ellenőrzések vagy adott esetben az azonossági és fizikai ellenőrzések formájában végzett növényegészségügyi ellenőrzések céljából átszállítsák az ellenőrző pontra;
                                       
                                    
                                          e)
                                       
                                       
                                          mielőtt a szállítmány elhagyja a határállomást, a határállomás ökológiai ellenőrzésekért felelős illetékes hatósága az ellenőrzési tanúsítvány kereskedelem-ellenőrzési és szakértői rendszerben (TRACES) történő benyújtásával tájékoztatja a szállítmány érkezéséről az ellenőrző pont ökológiai ellenőrzésekért felelős illetékes hatóságát;
                                       
                                    
                                          f)
                                       
                                       
                                          a vállalkozó vámfelügyelet alatt szállította el a szállítmányt a határállomásról az ellenőrző pontra anélkül, hogy a szállítás során kirakodták volna az árukat;
                                       
                                    
                                          g)
                                       
                                       
                                          a vállalkozó gondoskodott arról, hogy az 1. cikk (1) bekezdése a) pontjának ia. alpontjában említett növények, növényi termékek és egyéb anyagok azon szállítmányai, valamint az 1. cikk (1) bekezdése a) pontjának ii. alpontjában említett azon nem állati eredetű élelmiszer- és takarmányszállítmányok, amelyek az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzés hatálya alá tartoznak, az ellenőrzési tanúsítvány hiteles másolata kíséretében érkezzenek az ellenőrző pontra;
                                       
                                    
                                          h)
                                       
                                       
                                          a vállalkozó a vámhatóságokhoz a szállítmánynak az ellenőrző pontra történő átszállítása céljából benyújtott vám-árunyilatkozatban feltüntette az ellenőrzési tanúsítvány hivatkozási számát, és a tanúsítvány egy példányát a 952/2013/EU rendelet 163. cikkében említettek szerint megtartotta, és az a vámhatóságok rendelkezésére áll.
                                       
                                    
                           
                              (2)   Az említett ellenőrzési tanúsítvány szállítmányt kísérő hiteles másolatára vonatkozó, az (1) bekezdés g) pontjában említett követelmény nem alkalmazandó, ha az említett tanúsítványt a harmadik országbeli ellenőrző hatóság vagy ellenőrző szerv állította ki a TRACES rendszerben az (EU) 2021/2306 felhatalmazáson alapuló rendeletnek megfelelően, vagy a vállalkozó feltöltötte a TRACES-be, és a határállomás illetékes hatóságai ellenőrizték, hogy az megfelel az eredeti ellenőrzési tanúsítványnak.
                           
                        
                        
                           (*)  A Bizottság (EU) 2021/2307 végrehajtási rendelete (2021. október 21.) az Unióba való behozatalra szánt ökológiai és átállási termékekhez szükséges dokumentumokra és értesítésekre vonatkozó szabályok megállapításáról HL L 461., 2021.12.27., 30. o.).”"
                        
                     
                  
                        5.
                     
                     
                        A 3. cikk a következőképpen módosul:
                        
                                    a)
                                 
                                 
                                    az (1) bekezdés bevezető mondata helyébe a következő szöveg lép:
                                    „Az illetékes hatóságok az 1. cikk (1) bekezdése a) pontjának ii. alpontjában említett nem állati eredetű élelmiszereket és takarmányokat tartalmazó szállítmányok azonossági és fizikai ellenőrzéseit akkor végezhetik el a határállomástól eltérő ellenőrző ponton, ha az alábbiak valamelyike fennáll:”;
                                 
                              
                                    b)
                                 
                                 
                                    a szöveg a következő (3) és (4) bekezdéssel egészül ki:
                                    
                                       „(3)   Az illetékes hatóságok az 1. cikk (1) bekezdése a) pontjának ii. alpontjában említett, az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartozó, nem állati eredetű élelmiszereket és takarmányokat tartalmazó szállítmányok azonossági és fizikai ellenőrzéseit akkor végezhetik el a határállomástól eltérő ellenőrző ponton, ha az e cikk (1) bekezdésében meghatározott feltételek egyike teljesül, és emellett:
                                       
                                                   a)
                                                
                                                
                                                   a szállítmányért felelős vállalkozó kérte, hogy a szállítmányt mind az azonossági és fizikai ellenőrzések formájában végzett élelmiszer- és takarmánybiztonsági ellenőrzések, mind az azonossági és fizikai ellenőrzések formájában végzett ökológiai ellenőrzések céljából átszállítsák az ellenőrző pontra;
                                                
                                             
                                                   b)
                                                
                                                
                                                   abban az esetben, ha a szállítmányt a határállomás illetékes hatóságai mind az azonossági és fizikai ellenőrzések formájában végzett élelmiszer- és takarmánybiztonsági ellenőrzések, mind az azonossági és fizikai ellenőrzések formájában végzett ökológiai ellenőrzések céljára kiválasztották, a határállomás illetékes hatóságai az összes említett ellenőrzéssel kapcsolatban engedélyezték az ilyen átszállítást vagy – adott esetben – arról határoztak. Ezeket az ellenőrzéseket ugyanazon, a szállítmányban lévő árukategóriára kijelölt ellenőrző ponton kell elvégezni, amelynek abban a tagállamban kell lennie, ahol a szállítmányt szabad forgalomba kívánják bocsátani.
                                                
                                             
                                    
                                       4.   Amennyiben a szállítmányokat a (3) bekezdésnek megfelelően egy ellenőrző pontra szállítják át, az átszállítást a határállomás élelmiszer- és takarmánybiztonsági ellenőrzésekért felelős illetékes hatóságai rögzítik a KEBO-ban, a határállomás ökológiai ellenőrzésekért felelős illetékes hatóságai pedig az ellenőrzési tanúsítványban.”
                                    
                                 
                              
                  
                        6.
                     
                     
                        A 4. cikk a következőképpen módosul:
                        
                                    a)
                                 
                                 
                                    az (1) bekezdés a következő c) ponttal egészül ki:
                                    
                                                „c)
                                             
                                             
                                                az a) és b) pontban említett azon növények, növényi termékek és egyéb anyagok, amelyek az (EU) 2018/848 rendelet 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak.”;
                                             
                                          
                              
                                    b)
                                 
                                 
                                    a szöveg a következő (4) és (5) bekezdéssel egészül ki:
                                    
                                       „(4)   Az (1) bekezdés c) pontjában említett növények, növényi termékek és egyéb anyagok tekintetében az illetékes hatóságok a határállomástól eltérő ellenőrző ponton is elvégezhetik az azonossági és fizikai ellenőrzéseket, amennyiben a (2) bekezdésben meghatározott feltételek egyike mellett a következők is teljesülnek:
                                       
                                                   a)
                                                
                                                
                                                   a szállítmányért felelős vállalkozó mind az azonossági és fizikai ellenőrzések formájában végzett növényegészségügyi ellenőrzések, mind az azonossági és fizikai ellenőrzések formájában végzett ökológiai ellenőrzések céljából kérte az ellenőrző pontra történő átszállítást;
                                                
                                             
                                                   b)
                                                
                                                
                                                   abban az esetben, ha a szállítmányt a határállomás illetékes hatóságai mind az azonossági és fizikai ellenőrzések formájában végzett növényegészségügyi ellenőrzések, mind az azonossági és fizikai ellenőrzések formájában végzett ökológiai ellenőrzések céljára kiválasztották, a határállomás illetékes hatóságai az összes említett ellenőrzéssel kapcsolatban engedélyezték az ilyen átszállítást vagy – adott esetben – arról határoztak. Ezeket az ellenőrzéseket ugyanazon, a szállítmányban lévő árukategóriára kijelölt ellenőrző ponton kell elvégezni, amelynek abban a tagállamban kell lennie, ahol a szállítmányt szabad forgalomba kívánják bocsátani.
                                                
                                             
                                    
                                       (5)   Amennyiben a szállítmányokat a (4) bekezdésnek megfelelően egy ellenőrző pontra szállítják át, az átszállítást a határállomás növényegészségügyi ellenőrzésekért felelős illetékes hatóságai rögzítik a KEBO-ban, a határállomás ökológiai ellenőrzésekért felelős illetékes hatóságai pedig az ellenőrzési tanúsítványban.”
                                    
                                 
                              
                  
                        7.
                     
                     
                        A 6. cikk a következő, (6) bekezdéssel egészül ki:
                        
                           „(6)   Az azonossági és fizikai ellenőrzések formájában végzett ökológiai ellenőrzések elvégzése céljából egy ellenőrző pontra átszállított szállítmányok tekintetében az ellenőrző pont illetékes hatóságai:
                           
                                       a)
                                    
                                    
                                       a határállomás ökológiai ellenőrzésekért felelős illetékes hatóságai számára a TRACES rendszeren keresztül megerősítik a szállítmány megérkezését;
                                    
                                 
                                       b)
                                    
                                    
                                       az ellenőrzési tanúsítványba bejegyzik az azonossági és fizikai ellenőrzések formájában végzett ökológiai ellenőrzések eredményét, valamint a szállítmányra vonatkozóan az (EU) 2021/2306 felhatalmazáson alapuló rendelet 6. cikke (3) bekezdésének megfelelően hozott határozatot.”
                                    
                                 
                     
                  
                        8.
                     
                     
                        A 7. cikkben a bevezető mondat helyébe a következő szöveg lép:
                        „Az 1. cikk (1) bekezdésének b) pontjában említett növények, növényi termékek és egyéb anyagok Unióba beléptetett szállítmányainak okmányellenőrzését a következő hatóságok valamelyike végezheti:”.
                     
                  
                        9.
                     
                     
                        A 8. cikk a következőképpen módosul:
                        
                                    a)
                                 
                                 
                                    az (1) bekezdés a) pontja a következő v. alponttal egészül ki:
                                    
                                                „v.
                                             
                                             
                                                az e rendelet 4. cikke (1) bekezdésének c) pontjában említett növények, növényi termékek és egyéb anyagok tekintetében az (EU) 2021/2306 felhatalmazáson alapuló rendeletben említett ellenőrzési tanúsítvány.”;
                                             
                                          
                              
                                    b)
                                 
                                 
                                    a (2) bekezdés helyébe a következő szöveg lép:
                                    
                                       „(2)   Amennyiben a vállalkozónak a növényeket, növényi termékeket és egyéb anyagokat tartalmazó szállítmányokat azonossági és fizikai ellenőrzés elvégzése céljából ellenőrző pontra kell szállítania, a 2., 2a., 4. és 5. cikk alkalmazandó.”
                                    
                                 
                              
                  
         
            6. cikk
            Az (EU) 2019/2124 felhatalmazáson alapuló rendelet módosítása
            Az (EU) 2019/2124 felhatalmazáson alapuló rendelet a következőképpen módosul:
            
                        1.
                     
                     
                        Az 1. cikk (1) bekezdésének a) pontja kiegészül a következő alponttal:
                        
                                    „iia.
                                 
                                 
                                    az i. és ii. pontban említett növények, növényi termékek és egyéb anyagok, amelyek az (EU) 2018/848 európai parlamenti és tanácsi rendelet (*) 45. cikkének (5) bekezdése értelmében a határállomásokon végzett hatósági ellenőrzések hatálya alá tartoznak.
                                 
                              
                           (*)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).”"
                        
                     
                  
                        2.
                     
                     
                        A 6. cikk (3) bekezdésében a bevezető mondat helyébe a következő szöveg lép:
                        „A vállalkozók gondoskodnak arról, hogy az 1. cikk (1) bekezdése a) pontjának i., ii. és iia. alpontjában említett növények, növényi termékek és egyéb anyagok szállítmányainak csomagolását vagy a szállítóeszközt olyan módon zárják le vagy lássák el plombával, hogy a továbbszállítási létesítménybe történő szállításuk vagy az ottani tárolásuk során:”.
                     
                  
         
            7. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. október 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).
         
            (3)  A Bizottság (EU) 2019/2123 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek a bizonyos áruk esetében az ellenőrző pontokon elvégezhető azonossági és fizikai ellenőrzések, illetve a határállomástól távol is elvégezhető okmányellenőrzések eseteire és feltételeire vonatkozó szabályok tekintetében történő kiegészítéséről (HL L 321., 2019.12.12., 64. o.).
         
            (4)  Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (HL L 317., 2016.11.23., 4. o.).
         
            (5)  A Bizottság (EU) 2019/2124 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek az Unión keresztül történő átszállítás, átrakodás és továbbszállítás alatt álló állat- és áruszállítmányokra vonatkozó hatósági ellenőrzések tekintetében történő kiegészítéséről, valamint a 798/2008/EK, az 1251/2008/EK, a 119/2009/EK, a 206/2010/EU, a 605/2010/EU, a 142/2011/EU, a 28/2012/EU bizottsági rendelet, az (EU) 2016/759 bizottsági végrehajtási rendelet és a 2007/777/EK bizottsági határozat módosításáról (HL L 321., 2019.12.12., 73. o.).